Էդուարդո Վարգաս

**Էդուարդո Վարգաս** (), ), չիլիացի պրոֆեսիոնալ ֆուտբոլիստ, ով ներկայումս հանդես է գալիս մեքսիկական Տիգրես ՈՒԱՆԼ թիմի և Չիլիի ազգային հավաքականի կազմում։ Խաղում է հարձակվողի դիրքում։

Իր կարիերայի ընթացքում Վարգասը հանդես է եկել չիլիական Կոբրելոայի և Ունիվերսիդադի, Նապոլիի, գերմանական Հոֆենհայմի կազմում, ինչպես նաև վարձավճարով խաղացել է բրազիլական Գրեմիոյում, Վալենսիայում և անգլիական ՔՊՌ-ում։

2009 թվականից խաղում է նաև Չիլիի հավաքականի կազմում։ Չիլիի հետ մասնակցել է 2014 թվականի Աշխարհի առաջնությանը, 2015 և 2016 թվականների Կոպա Ամերիականերին և 2017 թվականի Կոնֆեդերացիաների գավաթին։ Չիլին հաղթել է 2015 և 2016 թվականի Կոպա Ամերիկաները, իսկ Վարգասը դարձել է առաջնության լավագույն ռմբարկու։

## Ակումբային կարիերա
Պրոֆեսիոնալ ֆուտբոլիստի կարիերան Վարգասը սկսել է Կոբրելոայում։

### Ունիվերսիդադ
2010 թվականի հունվարին տեղափոխվել է Ունիվերսիդադ 700,000 ամերիկյան դոլարի դիմաց։ Այդ մրցաշրջանում նա վատ հանդես եկավ՝ խփելով 1 գոլ 18 խաղերում։ Այնուամենայնիվ, հաջորդ մրցաշրջանում նա դարձավ հիմնական կազմի խաղացող և շատ լավ խաղ ցուցադրեց՝ 44 խաղում խփելով 25 գոլ և տալով 11 գոլային փոխանցում։ Այս մրցաշրջանում Ունիվերսիդադը հաղթեց Չիլիի առաջնությունը և Կոպա Սուդամերիկանան։

Վարգասը Հարավային Ամերիկայի 2011 թվականի լավագույն ֆուտբոլիստի թեկնածու էր, սակայն զբաղեցրեց երկրորդ տեղը՝ զիջելով Նեյմարին։ 2011 թվականի դեկտեմբերին նա ընտրվեց տարվա լավագույն չիլիացի ֆուտբոլիստ։

### Նապոլի
2011 թվականի դեկտեմբերին իտալական Նապոլին գնեց Վարգասի տրանսֆերը 17.9 միլիոն դոլարով (11.5 միլիոն ֆունտ ստերլինգ)։ Դեկտեմբերի 23-ին Նապոլիի նախագահ Աուրելիո Դե Լաուրենտիսը պաշտոնապես հայտարարեց Վարգասի տրանսֆերի մասին։ Վարգասի հետ պայմանագիրը ստորագրվեց հունվարի 9-ին։

Նապոլիում իր դեբյուտը Վարգասը նշեց հունվարի 12-ին՝ Չեզենայի դեմ Իտալիայի գավաթի խաղում։ 2011-2012 մրցաշրջանում Նապոլիի կազմում նա անցկացրեց 13 խաղ՝ չխփելով ոչ մի գոլ։ 2012 թվականի սեպտեմբերի 20-ին ԱԻԿ-ի դեմ Եվրոպա Լիգայի խաղում Վարգասը խփեց իր առաջին գոլերը Նապոլիի կազմում՝ դառնալով առաջին չիլիացի ֆուտբոլիստը, ով հետ-տրիկի հեղինակ է դարձել եվրոպական միջազգային առաջնությունում։ Այս խաղից բացի այս մրցաշրջանում նա մասնակցեց ևս 14 խաղ, սակայն չխփեց ոչ մի գոլ։

###### Գրեմիո (վարձավճար)
2013 թվականի հունվարի 17-ին Վարգասը վարձավճարով տեղափոխվեց բրազիլական Գրեմիո։ 6 օր անց նա իր առաջին հանդիպումն անցկացրեց թիմի կազմում՝ դուրս գալով խաղադաշտ Լիբերտադորեսի գավաթի Կիտոյի դեմ խաղում։ Փետրվարի 21-ին չիլիացին իր առաջին գոլը խփեց Գրեմիոյի կազմում՝ գրավելով Ֆլումինենսեի դարպասը Լիբերտադորեսի գավաթի խաղում։ Մարտի 31-ին Վարգասը իր առաջին գոլը խփեց Լիգա Գաուշուում՝ իրացնելով 11 մետրանոցը Պասսո Ֆունդոյի դեմ խաղում։

###### Վալենսիա (վարձավճար)
2014 թվականի հունվարի 23-ին Վարգասը վարձավճարով տեղափոխվեց իսպանական Վալենսիա։ Վալենսիայի կազմում իր առաջին հանդիպումն անցկացրեց փետրվարի 1-ին՝ Բարսելոնայի դեմ արտագնա խաղում։ Իր առաջին գոլը թիմի կազմում խփեց փետրվարի 8-ին՝ Բետիսի դեմ խաղում։

Եվրոպա Լիգայում չիլիացին խփեց 2 գոլ և տվեց 3 գոլային փոխանցում 8 խաղերում, իսկ Վալենսիան հասավ գավաթի կիսաեզրափակիչ։

###### Քուինս Պարկ Ռեյնջերս (վարձավճար)
2014 թվականի օգոստոսի 21-ին Վարգասը վարձավճարով տեղափոխվեց անգլիական Քուինս Պարկ Ռեյնջերս։ Ակումբում չիլիացին իր դեբյուտը նշեց սեպտեմբերի 14-ին՝ փոխարինման դուրս գալով Մանչեսթեր Յունայթեդի դեմ խաղի 59-րդ րոպեին։ Հոկտեմբերի 19-ի Լիվերպուլի դեմ խաղում Վարգասը փոխարինման դուրս եկավ խաղի 78-րդ րոպեին և 2 գոլ հեղինակեց, սակայն ՔՊՌ-ն պարտվեց 2-3 հաշվով։

Դեկտեմբերի 26-ին Արսենալի դեմ խաղում Վարգասը օգնեց իր թիմի դարպասապահ Ռոբերտ Գրինին ետ մղել Ալեքսիս Սանչեսի իրացրած 11-մետրանոցը՝ ցուցամատով ցույց տալով, թե որ ուղղությամբ իր հայրենակիցը կխփի։ Այնուամենայնիվ, ՔՊՌ-ն պարտվեց այդ խաղում 2-1 հաշվով։

2015 թվականի ապրիլի 4-ին՝ Վեստ Բրոմվիչի դեմ խաղում Վարգասը ծնկի վնասվածք ստացավ և բաց թողեց մրցաշրջանի շարունակությունը։ Այդ մրցաշրջանում ՔՊՌ-ն զբաղեցրեց վերջին տեղը և դուրս մնաց Պրեմիեր Լիգայից։

### Հոֆենհայմ
2015 թվականի օգոստոսի 24-ին Վարգասը 4 տարվա պայմանագիր կնքեց գերմանական Հոֆենհայմի հետ։ Ակումբը նրա համար վճարեց 5 միլիոն եվրո։

### Տիգրես ՈՒԱՆԼ
2017 թվականի հունվարի 27-ին մեքսիկական Տիգրես ՈՒԱՆԼ ակումբը հայտարարեց, որ Վարգասը միացել է իրենց թիմին։

## Միջազգային կարիերա
2009 թվականին Վարգասը Չիլիի մինչև 23 տարեկանների հավաքականի հետ մասնակցեց Տուլոնի առաջնությանը։ Չիլին հաղթեց այդ առաջնությունում, իսկ Վարգասը դարձավ իր թիմի երկրորդ լավագույն ռմբարկուն։

2009 թվականի նոյեմբերի 5-ին նա իր դեբյուտը նշեց Չիլիի ազգային հավաքականի կազմում Պարագվայի դեմ խաղում։

2011 թվականին Վարգասը նորից հրավիրվեց հավաքական և սեպտեմբերի 2-ին իր առաջին գոլը խփեց հավաքականի կազմում Իսպանիայի դեմ ընկերական խաղում։ Հոկտեմբերի 11-ին նա խփեց իր առաջին գոլը Չիլիի կազմում պաշտոնական խաղում՝ գրավելով Պերուի դարպասը Աշխարհի առաջնության որակավորման խաղում։

2013 թվականի սեպտեմբերին Վարգասը շրջանցեց Մարսելո Սալասի և Կառլոս Կասելիի Չիլիի հավաքականի կազմում հաջորդական խաղերում խփած գոլերի ռեկորդը՝  գոլի հեղինակ դառնալով Իսպանիայի հավաքականի դեմ ընկերական խաղում։ Սա դարձավ նրա 6-րդ հաջորդական հանդիպումը, որում նա գոլ էր խփել։

### Աշխարհի առաջնություն 2014
Վարգասը Չիլիի հավաքականի հետ մասնակցեց 2014 թվականի Աշխարհի առաջնությանը։ Առաջնության խմբային փուլի Իսպանիայի դեմ հաղթական խաղում Վարգասը խփեց առաջին գոլը։ Չիլին անցավ խմբային փուլը, սակայն դուրս մնաց 1/8 եզրափակչից՝ հետխաղյա 11-մետրանոց հարվածաշարում պարտվելով Բրազիլիային։

### Կոպա Ամերիկա 2015
2015 թվականի հունիսի 11-ին Վարգասը գոլի հեղինակ դարձավ Էկվադորի դեմ Կոպա Ամերիկայի բացման խաղում։ Հունիսի 15-ին Վարգասը իր երկրորդ գոլը խփեց Մեքսիկայի դեմ 3-3 ավարտված խաղում։ Կիսաեզրափակչի Պերուի դեմ խաղում Վարգասը դուբլ ձևակերպեց, և Չիլին հաղթեց 2-1 հաշվով։ Չնայած Վարգասը փոխարինվեց եզրափակչի Արգենտինայի դեմ խաղի լրացուցիչ ժամանակում, Չիլիի հավաքականը հաղթեց հետխաղյա 11-մետրանոցների հարվածաշարում՝ նվաճելով իր պատմության առաջին խոշոր միջազգային գավաթը։ Վարգասի 4 գոլերը դարձրեցին նրան առաջնության լավագույն ռմբարկուն՝ Պաոլո Գերերոյի հետ։ Նա նաև ընդգրկվեց 2015 թվականի Կոպա Ամերիկայի խորհրդանշական հավաքականի մեջ։

### Կոպա Ամերիկա 2016
2016 թվականի հունիսի 14-ին Վարգասը դուբլ ձևակերպեց 2016 թվականի Կոպա Ամերիկայի քառորդ եզրափակչի Պանամայի դեմ խաղում։ 4 օր անց նա ևս 4 գոլ խփեց Մեքսիկայի դարպասը, իսկ Չիլին այդ խաղում հաղթեց 7-0 հաշվով։ Եզրափակչում Չիլին նորին 11-մետրանոց հարվածաշարում հաղթեց Արգենտինայում՝ պահպանելով իր Հարավային Ամերիկայի լավագույն հավաքականի տիտղոսը, իսկ Վարգասը դարձավ առաջնության լավագույն ռմբարկու՝ խփած 6 գոլերով։

## Վիճակագրություն
### Ակումբային
*2016 թվականի հունիսի 20-ի դրությամբ*

### Միջազգային

### Միջազգային գոլեր

## Նվաճումներ
### Ակումբ

###### Ունիվերսիդադ
* Չիլիի առաջնություն. 2011
* Կոպա Սուդամերիկանա. 2011

###### Նապոլի
* Իտալիայի գավաթ. 2011-2012

### Միջազգային
###### Չիլի
* Կոպա Ամերիկա. 2015, 2016

### Անհատական
* Կոպա Սուդամերիկանայի մրցաշրջանի լավագույն ռմբարկու. 2011
* Կոպա Սուդամերիկանայի մրցաշրջանի լավագույն խաղացող. 2011
* Չիլիի առաջնության մրցաշրջանի լավագույն խաղացող. 2011
* Չիլիի առաջնության մրցաշրջանի լավագույն հարձակվող. 2011
* ԿՈՆՄԵԲՈԼ-ի խորհրդանշական հավաքական. 2011
* Կոպա Ամերիկայի խորհրդանշական հավաքական. 2015, 2016
* Կոպա Ամերիկայի մրցաշրջանի լավագույն ռմբարկու. 2015, 2016

## Ծանոթագրությունններ

## Արտաքին հղումներ
* Էդուարդո Վարգասի պաշտոնական Տվիտերի էջը
* Էդուարդո Վարգասի պաշտոնական Ինստագրամի էջը
* Էդուարդո Վարգասը espnfc.com կայքում
* Էդուարդո Վարգասը WhoScored.com-ում

Կատեգորիա:Անգլիայի լեգեոներ ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Նապոլիի ֆուտբոլիստներ
Կատեգորիա:Չիլիացի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Վալենսիայի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Գրեմիոյի ֆուտբոլիստներ
Կատեգորիա:Քուինս Պարկ Ռեյնջերսի ֆուտբոլիստներ
Կատեգորիա:Չիլիի հավաքականի ֆուտբոլիստներ
Կատեգորիա:Հոֆենհայմի ֆուտբոլիստներ